Ådnamarka skole

Ådnamarka skole er en kommunal barneskole i Indre Arna i Bergen kommune. Skolens har plass til 400 elever fra 1. til 7. klassetrinn. Skolens hovedmålform er nynorsk, men 86 % av elevene har bokmål som hovedmål.

Skolen har fellesarealer og spesialrom som er tilpasset moderne læringsformer. Det er også lagt vekt på å ha en fleksibel bruk av skolens arealer og med enkle grep kan musikk- og dramarom, mediatek/bibliotek og et formidlingsrom gjøres om til én storsal/kultursal. Foruten ordinær undervisning blir kultursalen brukt til sangsamlinger, skoleoppsetninger, konserter og Festspillene i Bergen.

A-Å 

Skolen har valgt «A - Ådnamarka» som sin visjon. Visuelt uttrykkes dette med en grønn A samt en rosa og grønn Å. Visjonen skal oppsummere at ved Ådnamarka skole skal hele mennesket dannes og utdannes. Foruten Bergen kommunes satsningsområder vektlegger Ådnamarka det psykososiale læringsmiljø, og benytter seg av adferdsprogrammet PALS - Positiv Adferd, Støttende Læringsmiljø og Samhandling. PALS-arbeidet blir ofte knyttet opp opp mot de praktisk-estetiske fagene.

Kunstfag 
Skolen satser på praktisk-estetiske fag. Faglærerne i kunst & håndverk, mat & helse samt musikk er også profesjonelle fagbokforfattere, designere, kokker og musikere.
Skolens korridorer og baser er utsmykket med elevarbeider, og profesjonelle kunstnere har bidratt med utsmykning både ute og inne. På fasaden utvendig har Sveinung Unneland tatt utgangspunkt i barnetegning i utsmykningen. Kunsten skal gi tanker til blyantstreker i ulike farger. I kunstverkene inne i biblioteket/kultursalen har Torunn Skjelland hatt resirkulering som utgangspunkt, og det er brukt plastkorker fra juicekartonger og brusflasker. 

Rett før sommerferien tar til har skolen utstilling av elevarbeider. I forbindelse med Arna kirkes 150-årsjubileum i 2015 dekorerte elever fra skolen kirken med Frans av Assisis bønn på to bannere som hang på hver side av altertavlen i hele jubileumsåret. Bannerne ble først tatt ned etter bispevisitasen i desember 2016. Under bispevisitasen ble elever fra 5. - 7. trinn filmet da de sang Frans av Assisis bønn. Dette ble senere til musikkvideoen: 733koret - Frans av Asissis bønn | Prayer of St. Francis Choir - Make me a channel of your peace, som ble publisert på YouTube. Skolen lager også egne undervisningsvideoer som publiseres på YouTube.

Musikkfaget bruker undervisningsmetoder som trommesirkel, body percussion, dans & dramaøvelser og barneband. Kunststudenter fra Fakultet for kunst, musikk og design ved Universitetet i Bergen har praksis på skolen. Mastergradsstudenter i musikkpedagogikk fra Høgskulen på Vestlandet har mastergradspraksis ved Ådnamarka skole, og hvert år produserer 7. trinn en elevrevy som blir anmeldt i Bygdanytt.

Festspillene i Bergen 
Under Festspillene i Bergen 2016 var skolen vertskap for festspillartisten Torgeir Vassvik, som opptrådte på skolen 2. juni 2016.

Skolens elever var festspillartister under Festspillene i Bergen i 2017. Med inspirasjonskilder som Frank Zappa og sykkel-VM i Bergen 2017, komponerte BIT20 Ensemble en «sykkelsymfoni» i samarbeid med elevene på 6. klassetrinn. Verket Bicyclophony – en sykkelsymfoni ble urfremført på Torgallmenningen 2. juni 2017, av BIT20 Ensemble og elevene fra 6. trinn.

Referanser 

Barneskoler i Bergen
Arna